text: Hun har verdens mindste museum
  14 februar 2011 kl. 18.08
  En gammel transformerstation, der bare skulle rives ned, er blevet til verdens mindste museum på Øster Skovvej i Haderslev.
  Engang stod de overalt i landskabet. Men i dag er dette stykke kulturhistorie erstattet af jord-ledninger og små elskabe. 
  
  Fire kvadratmeter
  Men Sarah Hachmann, selvbestaltet "museumsinspektør" fra Haderslev, vil bevare mindet om transoformer stationen. Derfor er fire kvadratmeter i et gammelt tårn blevet indrettet som museum. 
  - Det er jo et arkitektonisk kunstværk, synes jeg, siger hun til TV SYD.
  
  Købte tårn i baghaven
  Sarah Hachmann købte det gamle tårn, som de selv havde i baghaven. 
  Og alt, hvad der findes i det, har hun skaffet. Montrene har hun såmænd ønsket sig i gave.
  - Det var bare min bedste fødselsdagsgave.
  Så nu glæder hun sig til at invitere forbipasserende ind på sit improviseret - og helt gratis - museum. Museet åbner 3. april - og så er det ellers åbent døgnet rundt - hele året.
  